Keçər (Əhməd Cavad)
Bəzən yosmalar alayı, 
Əllərində nurdan ayı 
Dağdan, arandan keçər!

Bezən elin bir qadım, 
Bildiyin yoxkən adını, 
Gülümsər, yandan keçər!

Hərdən yumuşaq bir ipək, 
Dalğalanar ətək-ətək, 
Ürəkdən, qandan keçər!

Görürsən bir telli yıldız, 
Şimşəyi andıran bir qız 
Süzülüb, qandan keçər.

Şümşad boylu, gözü almaz, 
Salam verrəm, salam almaz! 
Cavadı heç saya salmaz. 
Gedib, biyabandan keçər!
XX əsrin şeirləri